钦定古今图书集成/理学汇编/学行典/第058卷 > 礼记 > 《礼器》
## 钦定古今图书集成/理学汇编/学行典/第058卷 > 礼记 > 《礼器》

先王之立礼也，有本有文。忠信，礼之本也；义理，礼之
文也。无本不立，无文不行。

〈陈注〉先王制礼，广大精微，惟忠信者能学之。然而纤悉委曲之闲，皆有义焉，皆有理焉。无忠信则礼不可立，昧于义理则礼不可行。必内外兼备而本末具举，则文因于本而饰之也不为过，本因于文而用之也中其节矣。〈大全〉长乐陈氏曰：“有忠有信，则外有主而能正，故曰‘礼之本；有义有理，则内有主而能行，故曰‘礼之文下’曰：‘甘受和，白受采’。忠信之人可以学礼’。此忠信所以为礼之本也。孔子去麻冕以从众，则适于义；从拜下以违众，则归于理。此义理所以为礼之文也。”严陵方氏曰：“孟子言理义，人心之所同。此以为礼之文者，彼主于”体，此主于用故也。

“《礼》也者，合于天时，设于地财，顺于鬼神，合于人心，理
万物”者也。

〈陈注〉“合于天时，天时有生也”，谓四时各有所生之物，取之当合其时。“设于地财，地理有宜也”，谓设施行礼之物，皆地之所产财利也。然土地各有所宜之产，不可彊其地之所无，如此，自然顺鬼神，合人心，而万物各得其理也。

《礼》之以少为贵者，以其内心也。德产之致也。精微观
天下之物，无可以称其德者，如此则得不以少为贵
乎？是故君子慎其独也。

〈陈注〉“散齐”“致齐”，“祭神如在”，皆是内心之义。惟其主于存诚，以期感格，故不以备物为敬。所以然者，盖有见夫天地之德所以发生万汇者，其流行赋予之理，密致而精微，即《大传》所言“天地絪缊，万物化醇”也。纵使遍取天下所有之物以祭天地，终不能称其德而报其功，不若事之以诚，敬之为极致。是以行礼之君子，主于存诚于内，以交神明也。“慎独”者，存诚之事也。〈大全〉严陵方氏曰：“心一而已，以示礼于外，故有外心焉；以体礼于内，故有内心焉；用心于外，故以多为贵；用心于内，故以少为贵。德之发扬，则其和足以诩万物矣。诩，言能翕张也。德虽不言而翕张，万物如之，一翕一张，相济而和，则大得其理，而功之所施者博矣。以多为贵乃其称欤，故君子乐于发也。《易》言天地之大德”曰“生”，则天下之物皆德之所生也，故曰“德产。”物生之迹虽粗，而其道则致精；物生之迹虽显，而其道则致微，故曰：“德产之致也。”精微，德之所致如此，观天下之物，固无可以称其德者矣。以少为贵，乃其称欤？故君子慎其

独也

古之圣人，内之为尊，外之为乐，少之为贵，多之为美。
是故先王之制礼也，不可多也，不可寡也，唯其称也。

〈陈注〉尊如《中庸》“尊德性”之尊，恭敬奉持之意也。尊其在内之诚敬，故少物亦足以为贵，乐其在外之仪物，必多物乃可以为美，宜少者不可多，宜多者不可寡，或称其内，或称其外也。〈大全〉严陵方氏曰：“内外以心言，多少以物言，即上文所言者是也。外心不止于多，则或高、或大、或文亦外心耳；内心不止于少，则或下、或小、或素亦内心耳。称其内心则以少为贵，故不可多，称其外心则以多为美，故不可寡，此先王制礼之道也。”

《礼也》者，反本修古，不忘其初者也。故凶事不诏，朝事
以乐。

〈陈注〉《本心》之初，天所赋也，贵于反思而不忘；《礼制》之初，圣所作也，贵于修举而不坠。二者皆有初，故曰“不忘其初。”